የኩላሊት ልገሳ የሚፈቅደው ሕግ በአፋጣኝ እንዲፀድቅ የሕመምተኞች ማኅበር ጠየቀ
በኢትዮጵያ የኩላሊት ልገሳን የሚፈቅደው የጤና ሕግ ባለመፅደቁ ምክንያት በኩላሊት ሕመም የሚሰቃዩ  ሰዎች እየበዙና የሟቾች ቁጥርም ከጊዜ ወደ ጊዜ እየጨመረ መምጣቱን፣ የኢትዮጵያ የኩላሊት ሕመምተኞች ማኅበር ገለጸ፡፡ማኅበሩ ከሦስት ዓመታት በላይ የዘገየው ሕግ በአፋጣኝ ፀድቆ ወደ ሥራ እንዲገባ ጠይቋል፡፡ ከዚህ ጋር ተያይዞ ከሰሞኑ አንዳንድ የኩላሊት እጥበት የሚያደርጉ ሆስፒታሎች የዋጋ ጭማሪ ማድረጋቸውን፣ ያደረጉት የዋጋ ጭማሪም በሳምንት ሦስት ጊዜ እጥበት ለሚያደርጉ ሕመምተኞች በወር ከ9,000 ብር በላይ ተጨማሪ ወጪ ሊዳርጋቸው እንደሚችል ማኅበሩ አስታውቋል፡፡ የማኅበሩ ፕሬዚንት አቶ ሰለሞን አሰፋ ለሪፖርተር እንደገለጹት፣ በኢትዮጵያ በአሁኑ ጊዜ ቢያንስ ከ40 ሺሕ በላይ ዜጎች የኩላሊት እጥበት እንደሚያስፈልጋቸው ቢታወቅም፣ ከአገልግሎቱ ውስንነት የተነሳ ከ1,800 የማይበልጡ ሕሙማን ብቻ ክትትል እየተደረገላቸው ነው፡፡ በሦስት የመንግሥትና በ13 የግል ሆስፒታሎች አገልግሎቱ እየተሰጠ እንደሆነ የገለጹት አቶ ሰለሞን፣ ታማሚዎቹን በበቂ ሁኔታ ሊያስተናግድ የሚችል የሕክምና ተቋም ካለመኖሩ ጋር ተዳምሮ በጎ ፈቃደኞችና ለጋሽ ሰዎች ኩላሊት መለገስ ቢፈልጉ የሚፈቅድ አገራዊ ሕግ የለም ብለዋል፡፡ ኩላሊት መለገስ የሚፈልጉ ሰዎች ሳይለግሱ፣ ልገሳ የሚፈልጉ ሰዎችም ሳያገኙ ሕይወታቸው ያልፋል፣ ወይም በሕመሙ ይሰቃያሉ ሲሉ የማኅበሩ ፕሬዚዳንት አስረድተዋል፡፡ ኩላሊትን ጨምሮ ሌሎች የሰውነት ክፍሎችን ሰዎች በሕይወት ሳሉ ለግሰው  ሲሞቱ፣ ለሕመምተኞች በንቅለ ተከላ አማካይነት እንዲተላለፍ የሚፈቅደው የጤና አዋጅ ከሦስት ዓመታት በፊት ረቂቁ እንደተጀመረና በጉጉት ሲጠብቁት እንደነበር የማኅበሩ ፕሬዚዳንት አክለው ገልጸዋል፡፡ አቶ ሰለሞን በቅርቡ ከተከሰተው የኮሮና ቫይረስ ጋር ተዳምሮ ታማሚዎቹ ለከፍተኛ ወጪ እየተዳረጉ መሆኑን፣ መንግሥት የሕግ ማዕቀፍ በማውጣትና የሕክምና ተቋማትን በሰፊው እንዲሠሩበት ዕገዛና ድጋፍ ቢያደርግ፣ በየወቅቱ የሚሰማውን የታማሚዎች ጩኸትና የገንዘብ ብዝበዛ ማስቀረት ይቻላል ብለዋል፡፡ ለኩላሊት የሕክምና መስጫ ተቋማት ከውጭ አገር የሚመጡት ግብዓቶች በሦስትና በአራት ሰዎች ብቻ የተያዙ መሆኑን የገለጹት ፕሬዚዳንቱ፣ የዚህ ዓይነት አሠራር ቀርቶ የሕክምና ተቋማቱ በራሳቸው ተንቀሳቅሰው እንዲያመጡ የሚያስችል የተለየ ፈቃድና የውጭ ምንዛሪ ቢመቻች ችግሩን ማርገብ እንደሚቻል አመላክተዋል፡፡በጉዳዩ ላይ ሪፖርተር ያነጋገራቸው የጤና ሚኒስትር ዴኤታ ወ/ሮ ሰዓረላ አብዱላሂ በበኩላቸው፣ የኩላሊት ሕመም ሕክምና በዓለም አቀፍ ደረጃም የግብዓት እጥረት አለበት ብለዋል፡፡ በኢትዮጵያ በቅርቡ ከተከሰተው የኮሮና ቫይረስ ወረርሽኝ ጋር ተያይዞ የተባባሰውን ችግር ለመቅረፍ ሥራዎች እየተሠሩ መሆኑን አስረድተዋል፡፡ በዝግጅት ላይ ያለው ረቂቅ የጤና አዋጅ ምንም እንኳ ዕሳቤው በጤናው ዘርፍ ያሉና ሕግ ያልወጣላቸውን አሠራሮች በሕግ ማዕቀፍ ሥር ለማድረግ ታስቦ የተዘጋጀ ሰፊ የሕግ ረቂቅ ቢሆንም፣ በተደጋጋሚ በተደረጉ ምክክሮች አገሪቱ ካለችበትና ዓለም ከደረሰበት የሕክምና ዘርፍ ጋር ተያይዞ ብዙ መጨመር ያለባቸው ጉዳዮች በመኖራቸው፣ በዘርፉ በቂ ልምድ ያላቸውን ምሁራን በማሳተፍ እንደገና እየታየና እየተከለሰ ስለሆነ በቅርቡ ለሕዝቡ ውይይት ይቀርባል ብለዋል፡፡ሕጉ በውይይት ዳብሮ ሲወጣ ለኩላሊት ታማሚዎችም ሆነ ለሌሎች የሕክምና ዘርፎች ትልቅ ለውጥ እንደሚያመጣ ሚኒስትር ዴኤታዋ አክለዋል፡፡ 